b'\n_START_ARTICLE_\nAmbrakia\n_START_SECTION_\nMaantiede\n_START_PARAGRAPH_\nAmbrakia sijaitsi Arakhthos-joen (nyk. \xc3\x81rachthos) it\xc3\xa4rannalla kaupungista nimens\xc3\xa4 saaneen Ambrakianlahden (nyk. Amvrakik\xc3\xb3slahti) pohjoispuolella. Kaupunki oli rakennettu Perranthes-nimisen kukkulan l\xc3\xa4nsirinteelle. Et\xc3\xa4isyys Ambrakianlahdelle oli noin 80 stadionmittaa eli noin 14 kilometri\xc3\xa4. Lahden lis\xc3\xa4ksi kaupunki on antanut nimens\xc3\xa4 my\xc3\xb6s Amvrak\xc3\xada-j\xc3\xa4rvelle. Kaupungin alue tunnettiin my\xc3\xb6s nimell\xc3\xa4 Ambrakia Dryopis. Ambrakian kaupunkivaltion alue ulottui parhaimmillaan rannikkoa pitkin ainakin 120 stadioninmitan eli noin 21 kilometrin p\xc3\xa4\xc3\xa4h\xc3\xa4n kaupungista. Kaupungin ymp\xc3\xa4rist\xc3\xb6 oli hedelm\xc3\xa4llist\xc3\xa4 viljelymaata. Suurimmillaan Ambrakian kaupunkivaltion vallassa oli my\xc3\xb6s Amfilokhian alue. Ambrakian satamana toimi Ambrakoksen kaupunki Ambrakianlahden suulla.\n_START_SECTION_\nEsihistoria ja arkaainen kausi\n_START_PARAGRAPH_\nPerinteen mukaan Ambrakia oli alun perin thesprotialainen kaupunki. Kreikkalaisessa mytologiassa kaupungin perusti Ambraks, Thesprotoksen poika. Toisessa myyttiversiossa perustajaksi ja nimen alkuper\xc3\xa4ksi esitettiin Ambrakia, Melaneuksen tai Augeiaan tyt\xc3\xa4r. Vanha v\xc3\xa4est\xc3\xb6 oli athamanialaisia, kassopialaisia ja molosseja._NEWLINE_My\xc3\xb6hemmin Ambrakiasta tuli kreikkalainen, kun Korintista tulleet asuttajat perustivat sen uudelleen siirtokunnakseen. T\xc3\xa4m\xc3\xa4 tapahtui arkaaisella kaudella Korintin tyranni Kypseloksen aikana noin vuonna 655\xe2\x80\x93625 eaa. Perustajaksi ja siirtokuntalaisten johtajaksi nimet\xc3\xa4\xc3\xa4n Gorgos, Kypseloksen poika tai veli. T\xc3\xa4m\xc3\xa4 hallitsi kaupunkia tyrannina. Tyranniuden peri h\xc3\xa4nen poikansa Periandros._NEWLINE_Aristoteleen mukaan Ambrakia oli demokratia sen j\xc3\xa4lkeen, kun kansa kukisti tyranni Periandroksen, mik\xc3\xa4 tapahtui samaan aikaan Korintin tunnetumman Periandros-nimisen tyrannin syrj\xc3\xa4ytt\xc3\xa4misen kanssa eli noin vuonna 580 eaa. T\xc3\xa4m\xc3\xa4n j\xc3\xa4lkeen kaupunki kukoisti, ja siit\xc3\xa4 tuli merkitt\xc3\xa4vin Korintin siirtokunnista seudulla. 400-luvulla eaa. Ambrakia oli Epeiroksen suurin kaupunki, ja siell\xc3\xa4 arvioidaan olleen jopa 100\xc2\xa0000 asukasta. Kaupunki osallistui persialaissodissa Salamiin taisteluun seitsem\xc3\xa4ll\xc3\xa4 laivalla ja Plataiain taisteluun 500 sotilaalla.\n_START_SECTION_\nKlassiselta roomalaiselle kaudelle\n_START_PARAGRAPH_\nPeloponnesolaissodan alkuvaiheessa Ambrakia tuki Korinttia sodassa Korkyraa vastaan. My\xc3\xb6hemminkin sodan aikana kaupunki pysyi Korintin ja Spartan puolella Ateenaa vastaan. Ambrakian hallitsema alue oli suurimmillaan sodan aikana. Suurimmillaan kaupunki hallitsi my\xc3\xb6s Amfilokhian aluetta, mukaan lukien Amfilokhian Argoksen kaupunki, jonka Ambrakia valtasi ja ajoi alkuper\xc3\xa4isen v\xc3\xa4est\xc3\xb6n pois. Akarnanian tukemana alkuper\xc3\xa4inen v\xc3\xa4est\xc3\xb6 sai Ateenan valtaamaan Argoksen takaisin amfilokhialaisille ja akarnanialaisille vuonna 432 eaa._NEWLINE_Ambrakialaiset yrittiv\xc3\xa4t vallata Argoksen uudelleen vuosina 430 ja 429 eaa., mutta kumpikin yritys ep\xc3\xa4onnistui. Kolmas yritys vuonna 426 eaa. johti l\xc3\xa4hes koko kaupungin sotakuntoisen miespuolisen v\xc3\xa4est\xc3\xb6n kuolemaan, ja Thukydides kuvaa t\xc3\xa4t\xc3\xa4 suurimmaksi onnettomuudeksi, mink\xc3\xa4 mik\xc3\xa4\xc3\xa4n kaupunki sodan alkupuolella koki. Seurauksena Ambrakia heikentyi niin, ett\xc3\xa4 joutui solmimaan amfilokhialaisten ja akarnanialaisten kanssa rauhan sadaksi vuodeksi, ja Korintin t\xc3\xa4ytyi l\xc3\xa4hett\xc3\xa4\xc3\xa4 kaupunkiin joukkoja sen puolustukseksi. Heikentyneen\xc3\xa4 kaupunki ei en\xc3\xa4\xc3\xa4 osallistunut peloponnesolaissotaan merkitt\xc3\xa4v\xc3\xa4ll\xc3\xa4 tavalla t\xc3\xa4m\xc3\xa4n j\xc3\xa4lkeen._NEWLINE_300-luvulla eaa. Ambrakia oli liitossa Ateenan kanssa Filippos II:n Makedoniaa vastaan. Makedonia valtasi kaupungin Khaironeian taistelun j\xc3\xa4lkeen vuonna 338 eaa. Filippoksen kuoleman j\xc3\xa4lkeen ambrakialaiset ajoivat makedonialaiset pois, mutta Aleksanteri V valtasi kaupungin takaisin. Vuonna 295 eaa. h\xc3\xa4n luovutti kaupungin Epeiroksen kuninkaalle Pyrrhokselle. T\xc3\xa4m\xc3\xa4 teki Ambrakiasta p\xc3\xa4\xc3\xa4kaupunkinsa ja rakennutti sinne suuren palatsinsa. T\xc3\xa4m\xc3\xa4 aika oli kaupungin suurinta kukoistuskautta. My\xc3\xb6hemmin kaupunki p\xc3\xa4\xc3\xa4tyi Aitolian valtaan, ja siit\xc3\xa4 tuli Aitolian liiton keskus._NEWLINE_Roomalaiset piirittiv\xc3\xa4t kaupungin vuonna 189 eaa. ja valtasivat sen lopulta Marcus Fulvius Nobiliorin johdolla vuonna 187 eaa. Roomalaiset ry\xc3\xb6stiv\xc3\xa4t kaupungin tuolloin ja tuhosivat sen kokonaan vuonna 167 eaa., mink\xc3\xa4 j\xc3\xa4lkeen se taantui. Lopullinen isku kaupungille tuli l\xc3\xa4heisen Nikopoliin perustamisen my\xc3\xb6t\xc3\xa4 vuonna 31 eaa., sill\xc3\xa4 roomalaiset siirr\xc3\xa4ttiv\xc3\xa4t Ambrakian ja er\xc3\xa4iden muiden kaupunkien asukkaat sinne. Pausaniaan aikaan 100-luvulla jaa. kaupunki oli raunioina.\n_START_SECTION_\nMy\xc3\xb6hempi historia ja kaivaukset\n_START_PARAGRAPH_\nSiit\xc3\xa4, kuinka kauan kaupungin paikka s\xc3\xa4ilyi asumattomana, ei ole tarkkaa tietoa. Nykyinen \xc3\x81rtan kaupunki kehittyi paikalle bysanttilaisella kaudella viimeist\xc3\xa4\xc3\xa4n 1000-luvulla. Antiikin aikaisista l\xc3\xa4hteist\xc3\xa4 tunnetun Ambrakian kaupungin sijainti oli pitk\xc3\xa4\xc3\xa4n ep\xc3\xa4selv\xc3\xa4, mutta se osattiin sijoittaa \xc3\x81rtan paikalle viimeist\xc3\xa4\xc3\xa4n 1800-luvulla._NEWLINE_Ambrakian arkeologisia kaivauksia ovat suorittaneet kreikkalaiset arkeologit muun muassa 1960- ja 1970-luvuilla.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nAmbrakian akropoliina eli linnavuorena toimi yksi Perranthes-kukkulan huipuista. Kaupunki oli ymp\xc3\xa4r\xc3\xb6ity muurilla, jonka pituus oli noin viisi kilometri\xc3\xa4. Muurit rakennettiin oletettavasti 500-luvulla eaa. ja uusittiin 400-luvulla eaa. Muurien lis\xc3\xa4ksi kaupunkia suojasivat joki ja kukkulat. Satama Ambrakoksessa oli linnoitettu erikseen._NEWLINE_Ambrakian kaupungissa oli varhainen ruutuasemakaava jo 400-luvulla eaa. Kaupungin muinaisj\xc3\xa4\xc3\xa4nn\xc3\xb6ksiin nykyisen \xc3\x81rtan kaupungin alueella kuuluvat l\xc3\xa4hinn\xc3\xa4 Apollon Pythios Soterille omistetun temppelin ja pienen teatterin rauniot, kaupunginmuurin j\xc3\xa4\xc3\xa4nteet useissa kohdissa kaupunkia sek\xc3\xa4 prytaneionin j\xc3\xa4\xc3\xa4nteet. Kaupungissa tiedet\xc3\xa4\xc3\xa4n olleen my\xc3\xb6s toinen teatteri._NEWLINE_Apollon Pythios Soterin temppeli_NEWLINE_Apollon Pythios Soterin temppeli oli Ambrakian t\xc3\xa4rkein pyh\xc3\xa4kk\xc3\xb6. Se rakennettiin arkaaisella kaudella noin 500 eaa., mutta sen paikalla on todenn\xc3\xa4k\xc3\xb6isesti ollut varhaisempia Apollonille omistettuja pyh\xc3\xa4k\xc3\xb6it\xc3\xa4. Temppeli edusti doorilaista tyyli\xc3\xa4, ja sen koko oli noin 44 x 20,8 metri\xc3\xa4. Temppeliss\xc3\xa4 oli pronaos sek\xc3\xa4 naos eli cella._NEWLINE_Temppelin naoksessa oli Apollonin kulttipatsas, josta on s\xc3\xa4ilynyt sen jalusta. Temppeliss\xc3\xa4 ilmeisesti s\xc3\xa4ilytettiin kaupungin hallinnon julkisia dokumentteja. Temppelist\xc3\xa4 on s\xc3\xa4ilynyt l\xc3\xa4hinn\xc3\xa4 sen perustukset, sill\xc3\xa4 bysanttilaisella ajalla suurin osa sen kivist\xc3\xa4 k\xc3\xa4ytettiin uudelleen, ja paikalle rakennettiin muita rakennuksia._NEWLINE_Temppelin arkeologiset kaivaukset alkoivat vuonna 1964. Niit\xc3\xa4 jatkettiin vuosina 1966\xe2\x80\x931968 sek\xc3\xa4 1975\xe2\x80\x931977. Temppelin arkeologinen kohde sijaitsee \xc3\x81rtan keskustassa l\xc3\xa4hell\xc3\xa4 P\xc3\xbdrrou- ja Nikol\xc3\xa1ou Plast\xc3\xadra -katujen risteyst\xc3\xa4._NEWLINE_Teatterit_NEWLINE_Niin kutsuttu pienempi teatteri sijaitsi l\xc3\xa4hell\xc3\xa4 Apollonin temppeli\xc3\xa4. Se rakennettiin varhaisempien rakennusten paikalle 300-luvun lopulla tai kuningas Pyrrhoksen aikana 200-luvun alkupuolella eaa. Teatteri on pienin tunnetuista kreikkalaisista teattereista. Muutoin se oli tyypillinen kreikkalainen puolikaarenmuotoinen teatterirakennus, jonka keskell\xc3\xa4 oli py\xc3\xb6re\xc3\xa4 orkhestra halkaisijaltaan noin 6,7 metri\xc3\xa4. Kahdet portaat jakoivat katsomon kolmeen lohkoon._NEWLINE_Skene- eli n\xc3\xa4ytt\xc3\xb6m\xc3\xa4rakennuksen pituus oli noin 10 metri\xc3\xa4, ja siin\xc3\xa4 oli kuusi joonialaisen tyylin puolipylv\xc3\xa4st\xc3\xa4. Teatteri l\xc3\xb6ydettiin rakennust\xc3\xb6iden yhteydess\xc3\xa4, ja sen ensimm\xc3\xa4iset kaivaukset suoritettiin vuonna 1976._NEWLINE_Toinen, suurempi teatteri sijaitsi alakaupungissa kaupunginmuurien sis\xc3\xa4puolella. Teatterista on kaivettu esiin osa sen orkhestraa ja l\xc3\xa4nnen puolista k\xc3\xa4yt\xc3\xa4v\xc3\xa4\xc3\xa4 sek\xc3\xa4 osia katsomon istuimista._NEWLINE_Muut rakennukset_NEWLINE_Muihin l\xc3\xb6yt\xc3\xb6ihin kuuluu noin 600 eaa. pystytetty kenotafi kuolleiden ambrakialaisten ja korinttilaisten kunniaksi. Se oli monumentaalinen muistomerkki, jonka pituus oli noin 12,4 metri\xc3\xa4, leveys noin 8 metri\xc3\xa4 ja korkeus noin 2,4 metri\xc3\xa4. Siit\xc3\xa4 on l\xc3\xb6ydetty piirtokirjoitus, joka on varhaisin tunnettu, jossa mainitaan kaupungin nimi. Bysanttilaisena aikana paikkaa oli k\xc3\xa4ytetty hautauksiin._NEWLINE_\xc3\x81rtan nykyisen katedraalin paikalla sijaitsi Asklepiokselle omistettu temppeli, Kaikkien pyhien kirkon paikalla Afroditelle omistettu temppeli ja \xc3\x81rtan linnan paikalla Athenelle omistettu temppeli. Kaupugissa tiedet\xc3\xa4\xc3\xa4n olleen my\xc3\xb6s Artemiin temppeli._NEWLINE_Kaupungin hautausmaat sijaitsivat p\xc3\xa4\xc3\xa4asiassa sen l\xc3\xa4nsipuolella Perranthis-kukkulan juurella. Merkitt\xc3\xa4vimm\xc3\xa4t haudat olivat p\xc3\xa4\xc3\xa4portilta alkunsa saaneen, Ambrakoksen satamaan johtaneen t\xc3\xa4rke\xc3\xa4n tien varressa. Tien leveys oli 12 metri\xc3\xa4 ja se oli kivetty. Katua on l\xc3\xb6ydetty noin 300 metrin matkalta l\xc3\xa4hell\xc3\xa4 \xc3\x81rtan stadionia._NEWLINE_Esinel\xc3\xb6yd\xc3\xb6t_NEWLINE_Kaupungin alueelta tehdyt esinel\xc3\xb6yd\xc3\xb6t ovat \xc3\x81rtan arkeologisessa museossa.'